ตลท.รับ AMATAV ซื้อขายใน SET 16 ธ.ค.58 ราคา IPO หุ้นละ 7.50 บ.
ตลท.รับหลักทรัพย์ บมจ.อมตะ วีเอ็น หรือ AMATAV ผู้ประกอบธุรกิจการลงทุนในบริษัทอื่น พร้อมเข้าซื้อขายใน SET กลุ่มอสังหาริมทรัพย์และก่อสร้าง หมวดธุรกิจพัฒนาอสังหาริมทรัพย์ในวันพรุ่งนี้(16 ธ.ค.) ด้วยจำนวนหุ้น IPO 166,370,000 หุ้น ราคาหุ้นละ 7.50 บาทและมี SCB และ บมจ. หลักทรัพย์ อาร์เอชบี (ประเทศไทย)เป็นที่ปรึกษาทางการเงิน
15 ธ.ค. 2558

ตลาดหลักทรัพย์แห่งประเทศไทย(ตลท.) ระบุว่า ตลท.รับหลักทรัพย์ประเภทหุ้นสามัญ ของบริษัท อมตะ วีเอ็น โดยใช้ชื่อย่อว่า  AMATAV เข้าซื้อขายใน SET ในกลุ่มอสังหาริมทรัพย์และก่อสร้าง หมวดธุรกิจพัฒนาอสังหาริมทรัพย์
โดยจะเป็นหลักทรัพย์จดทะเบียนและเริ่มทำการซื้อขายในวันที่ 16 ธ.ค.58 มีจำนวนหุ้นที่จดทะเบียนกับตลท.จำนวน 935,000,000 หุ้น จำนวนหุ้นชำระแล้ว 935,000,000 หุ้น พาร์หุ้นละ 0.50 บาท คิดเป็นทุนชำระแล้ว 467,500,000 บาท โดยเสนอขายหุ้นให้ประชาชนทั่วไปครั้งแรก(IPO) จำนวน 166,370,000 หุ้น ราคา IPO หุ้นละ 7.50 บาท และมีธนาคารไทยพาณิชย์ จำกัด (มหาชน) หรือ SCB และ บมจ. หลักทรัพย์ อาร์เอชบี (ประเทศไทย)เป็นที่ปรึกษาทางการเงิน
อนึ่ง AMATAV ประกอบธุรกิจการลงทุนในบริษัทอื่น (Holding Company) โดยถือหุ้นในบริษัทอมตะ เวียดนาม สัดส่วน 89.99%  ซึ่งประกอบธุรกิจพัฒนานิคมอุตสาหกรรม Amata City (Bien Hoa) ประเทศเวียดนาม โดยมีรายได้จาก การขายที่ดินในเขตนิคมอุตสาหกรรม เขตพาณิชยกรรมและที่อยู่อาศัย ,การให้บริการเช่าโรงงานสำเร็จรูป อาคารสำนักงาน และการบริการสาธารณูปโภค
 
 